DA Den Europæiske Unions Tidende CE 78/278

(2004/C 78 E/0279)

SKRIFTLIG FORESPØRGSEL E-3395/03

af Olivier Dupuis (NI) til Kommissionen

(17. november 2003)

Om: Kosovo-borgeres frie bevægelighed inden for EU og Kosovos endelige status

EU's lovgivning giver ikke borgerne i Kosovo nogen lovlige muligheder for at tage ophold af kortere eller længere varighed i EU-medlemstaterne med henblik på at søge arbejde (»The Western Balkans and the European Union: Liberalising Movement of Persons«, ILPA, Immigration Law Practitioners’ Association, UK, marts 2003). Der kan således ikke på kort sigt findes nogen løsning på massearbejdsløsheden i det nævnte land og de sikkerhedsrisici, dette indebærer.

Den tidligere særlige udsending for FN's generalsekretær (SRSG), Michael Steiner, har i den forbindelse udtalt, at den skyhøje arbejdsløshed og dybe fattigdom i Kosovo udgør en hindring for opnåelse af varig fred i regionen (SRSG, 2002).

En anerkendt Balkan-iagttager, Misha Glenny, har bemærket, at »medmindre man snarest finder ud af, hvorpå man på kontrolleret vis kan udligne det tryk, som har bygget sig op i Kosovo siden 1999, er der risiko for en pludselig eksplosion« (Guardian, 9.9.2003).

Spørgsmålet om Kosovos endelige forfatningsmæssige status er beklageligvis stadig ikke afgjort, og så længe det er tilfældet, vil der ikke blive foretaget eksterne investeringer i Kosovos økonomi. Blandt de seneste eksempler på de vanskeligheder, som dette afføder, er det dødvande, som EU og FN befinder sig i med hensyn til de kaotiske forhold omkring lovgivningen for ejendomsret (Institute of War and Peace Reporting, oktober 2003). Disse faktorer har i kombination med de stærkt begrænsede muligheder for at finde arbejde inden for EU tvunget Kosovo ud i fattigdom på ubestemt tid. I den forbindelse vidner Europa-Parlamentets beslutning af 5. juni 2003, hvori det »udtrykker alvorlig bekymring over den økonomiske og sociale situation« i det vestlige Balkan, og anmoder, at man hurtigst muligt overvejer »muligheden for at fjerne kravet om visa til EU«, om den særligt presserende situation, Kosovo befinder sig i.

Hvad er Kommissionens planer med hensyn til afskaffelse af visumkravet for borgere fra Kosovo, et land af begrænset størrelse, som krigen har tvunget ud i fattigdom? Hvad er dens planer med hensyn til Kosovos endelige forfatningsmæssige status?

Svar afgivet på Kommissionens vegne af Christopher Patten

(21. januar 2004)

Siden juni 1999 er Kosovo i henhold til FN's Sikkerhedsråds resolution 1244 placeret under FN's interimadministration.

Hvad angår (kortvarige) Schengen-visa, er statsborgere fra alle lande i området, undtagen Kroatien, underlagt visumpligt i henhold til Rådets forordning nr. 539/2001. Det skal understreges, at de kortvarige Schengen-visa ikke udstedes med henblik på immigration til Schengen-staterne. Borgere i Kosovar, der er i besiddelse af et rejsedokument udstedt af FN's mission i Kosovo (som er et rejsedokument, der anerkendes af alle Schengen-stater) kan indgive anmodning om et Schengen-visum med henblik på et kortvarigt ophold. For at opnå et Schengen-visum, skal alle relevante betingelser i regelværket være opfyldt (især del III i de fælles konsulære instrukser).

Hvad angår muligheden for at rejse til medlemsstaterne for at finde beskæftigelse, kræver dette en arbejdstilladelse. Kommissionen har fremsat forslag til et direktiv om betingelserne for indrejse og ophold for tredjelandsstatsborgere med henblik på lønnet beskæftigelse og selvstændig erhvervsvirksomhed — dette forslag drøftes fortsat i Rådet. For øjeblikket beslutter medlemsstaterne alene, om betingelserne for tilkendelse af en arbejdstilladelse til tredjelandsstatsborgere er opfyldt (undtagen i særlige tilfælde: f.eks. når en tredjelandsstatsborger er i familie med en unionsborger og benytter sig af sin ret til familiesammenføring).

Hvad angår Kosovos endelige forfatningsmæssige status, følger det internationale samfund FN's strategi »standards before status«, i henhold til hvilken ingen drøftelser om endelig forfatningsmæssig status kan påbegyndes, inden Kosovo har opfyldt visse normer (f.eks. demokratisk fungerende institutioner, retsstatsprincippet, fri bevægelighed, vedvarende tilbagevenden af flygtninge og beskyttelse af mindretal).

For øjeblikket forsøger FN's interimadministration i Kosovo (Unmik) — med støtte fra det internationale samfund, herunder EU — at udarbejde en arbejdsplan og en tidsplan for anvendelsen og nøje kontrol med disse normer. Kontaktgruppen har gjort det klart, at drøftelser om den endelige forfatningsmæssige status vil kunne påbegyndes i midten af 2005, under forudsætning af at der er sket tilstrækkelige fremskridt inden da.